שו"ת רשב"ץ (תשב"ץ)/חלק ב/רמה
תנס לר' יוסף בר נתנאל ששפורטיש ישמרהו אל

שאלה רמה:
שאלת ראובן טען כי הוא הי' מגדל יתומה בתוך ביתו והיה מניח חפציו בחזקת שמורים וברוב ימים מצאם אבודין וידע בבירור כי היתומה היא היתה גוזלת אותם ונותנת לאחד מאוהבי' והוטל חרם בבה"כ שכל מי שיודע עדות יבא ויעיד והעידו בזה הרב' עדים שמהדברים הנודעים שהם של ראובן ראו ביד בני אדם שלקחום מהאיש אשר היתה היתומה ההיא גוזלת ומוסרת בידו ויש דברים אחרים שלא הוברר בעדי':

תשובה:
מה שהוברר בעדים שהיה של ראובן ונמכר על יד האיש ההוא או היתומה ההיא חייבת היתומה הגזלנית ההיא לשלם היא והמשתתף עמה בגזלתה שהדבר ידוע שראובן לא נתנם ולא מכרם ליתומה ההיא ובגזלה באו לידה.
ומה שלא נתברר בעדים והוא טוען בבריא שנגזל ממנ' ישבע כמה הוא ויטול מהם משלם שכיון שנתברר שהוא נגזל מה שנתברר יטול בלא שבועה וישבע על השאר שבועה בנקיטת חפץ כדין שבועת המשנ' שזה הוא נגזל שנשבע ונוטל מתקנת חכמים כדאי' בפרק כל הנשבעין (מ"ד ע"ב).
ואם הוא חושש שלא גזלתו יותר ממה שנתברר לו אין לו עליהם אלא חרם סתם שיחרימו בביהכ"נ כל מה שגזלו יותר ממה שנתברר לו: